Datasets:

ZurabDz

/

geo_small_corpus

like 0

საქართველოს პრემიერ-მინისტრ გიორგი გახარიასა და ევროპული საბჭოს პრეზიდენტ შარლ მიშელს შორის სატელეფონო საუბარი შედგა.

საქართველოს პრემიერ-მინისტრის პრესსამსახურის ინფორმაციით, საუბრისას გიორგი გახარიამ ევროპული საბჭოს პრეზიდენტს ევროკავშირის მიერ, პანდემიასთან გამკლავების მიზნით, საქართველოსთვის გამოყოფილი დახმარებისათვის მადლობა გადაუხადა.

„ყურადღება გამახვილდა ეკონომიკურ თანამშრომლობაზე. მხარეებმა აღნიშნეს, რომ მნიშვნელოვანია, როგორც ევროკავშირის წევრი ქვეყნების, ისე საქართველოს ეკონომიკა სწრაფად დაუბრუნდეს პანდემიამდე არსებულ ნიშნულს. ამ კუთხით საქართველო და ევროკავშირი აქტიურ თანამშრომლობას განაგრძობენ. გიორგი გახარიამ განაცხადა, რომ დასავლელი პარტნიორებისა და საერთაშორისო საფინანსო ინსტიტუტების მხარდაჭერით, საქართველოს ხელისუფლება ინტენსიურად მუშაობს ქვეყნის ეკონომიკის ხელახლა ამუშავებისა და ეკონომიკაზე პანდემიით გამოწვეული უარყოფითი შედეგების მინიმიზაციისთვის“, – აღნიშნულია საქართველოს პრემიერ-მინისტრის პრესსამსახურის ინფორმაციაში.

მათივე ცნობით, მხარეებმა ისაუბრეს საქართველოს ევროპულ მისწრაფებებზე და აღმოსავლეთ პარტნიორობის მომავალ სამიტზე. ხაზი გაესვა სამიტის მიმდინარე წელს ჩატარების მნიშვნელობას და ორმხრივი მჭიდრო კომუნიკაციის გაგრძელების აუცილებლობას, რათა დაისახოს კონკრეტული ამოცანები აღმოსავლეთ პარტნიორობის ქვეყნების ევროპული ინტეგრაციის თვალსაზრისით. აღინიშნა, რომ საქართველოს აქვს კარგი საფუძველი ევროკავშირთან ასოცირების შეთანხმებისა და ღრმა და ყოვლისმომცველი თავისუფალი სავაჭრო სივრცის შესახებ შეთანხმების, ასევე ვიზალიბერალიზაციის სახით, ინტეგრაციის პროცესში შემდგომი ორმხრივი ნაბიჯების გადასადგმელად.

საუბარი ასევე შეეხო შავი ზღვის როლსა და მნიშვნელობას საქართველოსა და ევროკავშირს შორის სატრანსპორტო და საკომუნიკაციო კავშირების გააქტიურების კუთხით.

„სატელეფონო საუბრისას ყურადღება დაეთმო საქართველოს ოკუპირებულ ტერიტორიებზე უსაფრთხოებისა და ჰუმანიტარული კუთხით შექმნილ მძიმე ვითარებას. აღინიშნა, რომ რუსეთის ფედერაცია აგრძელებს საოკუპაციო ხაზზე ხელოვნური ბარიერების აღმართვას მაშინაც კი, როდესაც მთელი მსოფლიო გლობალურ პანდემიას ებრძვის, რაც საფრთხეს უქმნის მშვიდობასა და სტაბილურობას აღმოსავლეთ ევროპის რეგიონში. გიორგი გახარიამ ხაზი გაუსვა ამ კუთხით ევროკავშირის ქმედითი ჩართულობის მნიშვნელობას“, – ნათქვამია საქართველოს პრემიერ-მინისტრის პრესსამსახურის ინფორმაციაში.

მათივე ცნობით, საქართველოს პრემიერ-მინისტრმა და ევროპული საბჭოს პრეზიდენტმა დაადასტურეს მზადყოფნა, ორმხრივი თანამშრომლობის დღის წესრიგის ყველა ძირითადი მიმართულება პირისპირ შეხვედრაზე განიხილონ, რომელიც, მსოფლიო პანდემიის დასრულების შემდეგ, ბრიუსელში გაიმართება.

აქტიურად ვმუშაობთ მსოფლიო ტურიზმის ორგანიზაციასთან ერთად, რათა ძალიან მკაცრი გაიდლაინების დანერგვის პირობებში, საქართველოს ტურისტული ბაზარი იყოს უსაფრთხო და ერთ-ერთი პირველი, რომელიც უცხოელი ტურისტებისთვის გაიხსნება, ეს შესაძლებელია მხოლოდ მკაცრი კონტროლის პირობებში, – განაცხადა ეკონომიკისა და მდგრადი განვითარების მინისტრმა, ნათია თურნავამ საქართველოს ტურიზმის სექტორის წარმომადგენლებთან ონლაინშეხვედრის შემდეგ.

ეკონომიკის სამინისტროს ინფორმაციით, შეხვედრაზე განხილული იყო დარგის წინაშე არსებული ძირითადი გამოწვევები, რომლებიც ახალი კორონავირუსის პანდემიის შედეგად წარმოიქმნა.

ნათია თურნავას განცხადებით, პანდემიით გამოწვეული კრიზისის შედეგად, ტურიზმის ინდუსტრია განსაკუთრებით დაზარალდა და ამდენად, განსაკუთრებულ მიდგომას საჭიროებს.

„ჩვენ კრიზისის პირველივე დღიდან ვეხმარებით ტურისტულ ინდუსტრიას სხვადასხვა სახის შეღავათითა და პროგრამის ფარგლებში, მაგრამ ეს დღეს აღარ არის საკმარისი. ტურისტულ ინდუსტრიას დღეს სჭირდება გარკვეული დრო, ვიდრე არ გახდება ისეთივე მომგებიანი და მიმზიდველი, როგორიც კრიზისამდე იყო. ამავდროულად ჩვენ საკმაოდ ოპტიმისტურად ვართ განწყობილი იმ თვალსაზრისით, რომ საქართველო იქნება ერთ-ერთი პირველი ქვეყანა, რომელიც დაამარცხებს ეპიდემიას და გახსნის საზღვრებს,“ – განაცხადა ნათია თურნავამ.

მინისტრის განცხადებით, ვიდრე ტურიზმის სექტორი მის წინაშე არსებულ გამოწვევებს დაძლევს, მას განსაკუთრებული მხარდაჭერა სჭირდება.

„დღეს ჩვენ ვმუშაობთ ტურიზმის მხარდაჭერის პროგრამაზე, რომელიც მოიცავს როგორც ახლა განსახორციელებელ ანტიკრიზისულ ზომებს, ასევე სამომავლო სტიმულირების ინსტრუმენტებსაც,“ – განაცხადა ნათია თურნავამ.

მისი თქმით, შეხვედრები ტურიზმის სექტორთან სამომავლოდაც გაგრძელდება, რათა დარგის წინაშე არსებული პრობლემური საკითხები სწრაფად და ეფექტურად გადაიჭრას.

კახეთიდან ლუგარის ლაბორატორიაში 26 მოქალაქის ნიმუში გაგზავნეს, ყველა პასუხი უარყოფითია, – ამის შესახებ დაავადებათა კონტროლისა და საზოგადოებრივი ჯანმრთელობის ეროვნული ცენტრის კახეთის განყოფილების უფროსმა, ნელი ხიზანიშვილმა განაცხადა.

„კახეთში ეპიდსიტუაცია კვლავ სტაბილურია და ამ დრომდე კორონავირუსის ლაბორატორიულად დადასტურებული შემთხვევა არ დაფიქსირებულა. გუშინ ლუგარის ლაბორატორიაში ცხელების ცენტრებიდან და კარანტინის ზონიდან 26 ნიმუში გამოიკვლიეს, თუმცა, არც ერთ შემთხვევაში „კოვიდ-19“ არ დადასტურდა“, – განაცხადა ნელი ხიზანიშვილმა.

კახეთში, 11 ლოკაციაზე კარანტინში ამ ეტაპზე 578 მოქალაქე იმყოფება.

რუსეთში ბოლო 24 საათის განმავლობაში „კოვიდ-19“-ით ინფიცირების 7 099 ახალი შემთხვევა გამოვლინდა, მათ შორის, 2 829 უსიმპტომო აღმოჩნდა.

რუსეთში ინფიცირებულთა რიცხვი 106 498-ს შეადგენს. 101-ით გაიზარდა გარდაცვლილთა რიცხვიც და რუსეთში ახლა 1 073 ფატალური შემთხვევა ფიქსირდება.

ქვეყნის მასშტაბით კორონავირუსისგან სულ 11 619 პაციენტი გამოჯანმრთელდა.

კანადურმა სამხედრო ვერტმფრენმა, რომელიც ნატო-ს წვრთნებში მონაწილეობდა, იონიის ზღვაში კატასტროფა განიცადა. ამის შესახებ ინფორმაციას ბერძნული გამოცემა „გრიქ რეფორთერი“ ავრცელებს.

საბერძნეთის თავდაცვის სამინისტროს ინფორმაციით, სამხედრო ვერტმფრენი, „სიეიჩ-124 სი ქინგი“ კანადური ფრეგატიდან აფრინდა და კუნძულ კეფალონიის დასავლეთით, საბერძნეთის ტერიტორიული წყლებიდან 20 საზღვაო მილში ჩამოვარდა.

ვერტმფრენის ბორტზე სამიდან ექვსამდე მგზავრი იმყოფებოდა, რომლებსაც ამ დრომდე ეძებენ. კანადური სამხედრო ვერტმფრენი ნატოს სწრაფი რეაგირების მე-2 მუდმივი საზღვაო ჯგუფის სამხედრო-საზღვაო წვრთნებში იღებდა მონაწილეობას. სამხედრო ჯგუფის შემადგენლობაში ოთხიდან ექვსამდე გამანადგურებელი და ფრეგატი შედის.

ქუთაისის მერიასთან ქალაქიდან გასავლელად საჭირო საშვის მისაღებად, მოქალაქეეთა რიგია. მათი თქმით, ელოდებიან საშვს, რათა დატოვონ ქალაქი და სოფლებში აწარმოონ სამეურნეო სამუშაოები. როგორც რიგში მდგომი პირები აცხადებენ, ​მერიის შენობასთან დისტანცირებულად დგანან და იცავენ ყველა რეკომენდაციას.

​

​მერიის შენობის წინ ობიექტის დაცვის თანამშრომლები იმყოფებიან, რომლებიც დისტანციის წესების დაცვას თვალყურს ადევნებენ, ასევე შენობის წინ მოწყობილია სპეციალური ჯებირები.

„სოფელი მაქვს თერჯოლის მუნიციპალიტეტში, სადაც თუ გამიშვებენ, ერთი კვირით მინდა ჩავიდე, რათა მივხედო კუთვნილ კარ-მიდამოს. 162 ვარ რიგში და ალბათ ერთ საათში ავიღებ საშვს“, – განუცხადა ერთ-ერთმა მოქალაქემ.

„ჯორჯიან ეარვეისი“ პრაღა-ბათუმის რეისის მგზავრთა საყურადღებოდ ინფორმაციას ავრცელებს.

კომპანიის ცნობით, 2 მაისს დაგეგმილ პრაღა-ბათუმის რეისზე ბილეთების გაყიდვა დღეს, თბილისის დროით 12:00 საათზე დაიწყება.

ერთი გზის ბილეთის ფასი 199 ევროა.

„დღეს, თბილისის დროით დღის 12 საათზე დაიწყება ბილეთების გაყიდვა რეისზე: პრაღა-ბათუმი, 2 მაისი. გთხოვთ, გაითვალისწინოთ, რომ სპეცრეისზე არ ხდება ბილეთების წინასწარი დაჯავშნა, გადაყიდვა, ან სახელის შეცვლა, აგრეთვე ბილეთები არ ექვემდებარება დაბრუნებას. ბილეთის ფასი, პრაღა-ბათუმი: 199 ევრო (ერთი გზა). ბილეთების შეძენა შესაძლებელია მხოლოდ ჩვენს ოფიციალურ ვებსაიტზე“, – ნათქვამია გავრცელებულ ინფორმაციაში.

საქართველოს თავდაცვის მინისტრის ბრძანებით, თავდაცვის ძალების დღესთან დაკავშირებით 2570-მდე სამხედრო მოსამსახურე უწყებრივი მედლებით დაჯილდოვდა, – ინფორმაციას საქართველოს თავდაცვის სამინისტრო ავრცელებს.

უწყების ცნობით, ირაკლი ღარიბაშვილის გადაწყვეტილებით, მედალი „სამშვიდობო ოპერაციებში მონაწილეობისათვის“ 1800-ზე მეტმა ქართველმა მშვიდობისმყოფელმა მიიღო, რომლებმაც გლობალურ უსაფრთხოებაში საკუთარი წვლილი ერაყსა და კოსოვოს სამშვიდობო მისიებში მონაწილეობით შეიტანეს.

მინისტრის ბრძანების თანახმად, სამხედრო სამსახურის უმწიკვლოდ შესრულებისათვის 680-ზე მეტმა სამხედრო მოსამსახურემ I, II და III ხარისხის უწყებრივი მედლები – „უმწიკვლო სამსახურისათვის“ მიიღო. წლის განმავლობაში განსაკუთრებული დამსახურებისთვის კი 90 სამხედროზე მეტი სხვადასხვა უწყებრივი მედლით დაჯილდოვდა. მინისტრის გადაწყვეტილებით, თავდაცვის ძალების დღეს მათ მედლები „გენერალი კვინიტაძე“, „გენერალი მაზნიაშვილი“ და „სამშობლოსათვის თავდადებული“ გადაეცათ.

დღესვე, ირაკლი ღარიბაშვილის გადაწყვეტილებით, წლის განმავლობაში გამოჩენილი განსაკუთრებული დამსახურებისთვის 24 სამხედრო მოსამსახურე დაჯილდოვდა.

აჭარის ჯანდაცვის სამინისტროს ინფორმაციით, რეგიონში მოქმედი 40-ზე მეტი საკარანტინო ზონა უკვე 6 ათასამდე მოქალაქეს მოემსახურა.

დღეის მონაცემებით, საკარანტინო სივრცეები უკვე დატოვა 4200-ზე მეტმა მოქალაქემ. ამ დროისთვის კარანტინში რჩება 1707 პირი.

„ბოლო პერიოდში საკარანტინო ზონებში, ძირითადად, უცხოეთიდან დაბრუნებული საქართველოს მოქალაქეები იმყოფებიან. ამავე სივრცეებში იმყოფება ასევე ქობულეთის კლასტერთან დაკავშირებული პირების ნაწილიც. გამოჯანმრთელებული პაციენტების ნაწილსაც რეაბილიტაციის პროცესის გასავლელად სწორედ საკარანტინო ზონებში ათავსებენ“, – აცხადებენ სამინისტროში.

იტალიის ფეხბურთის ფედერაციის პრეზიდენტმა გაბრიელე გრავინამ ახსნა-განმარტება გააკეთა იმის თაობაზე, თუ რატომ არ სურს საკუთარ ქვეყანაში საფეხბურთო სეზონის გაუქმება.

„მე, როგორც ფეხბურთის ფედერაციის პრეზიდენტი, იტალიაში მიმდინარე სეზონის გაუქმებას არასდროს მივემხრობი, რადგანაც ეს ამ სპორტის სიკვდილს ნიშნავს. მე უარს ვაცხადებ ფეხბურთის საბოლოოდ გაჩერებაზე, თუ მასში მონაწილე ადამიანების ჯანმრთელობის საფრთხე სერიოზულად არგუმენტირებული არ იქნება. სეზონის ვადაზე ადრე დამთავრების შემთხვევაში ჩვენი სისტემა 700-800 მილიონ ევროს დაკარგავს. ცარიელ ტრიბუნებზე თამაშის შემთხვევაში 300 მილიონს ვიზარალებთ. თამაშების ჩვეულ რეჯიმში გაგრძელების შემთხვევაში კი 100-150 მილიონს ვერ მივიღებთ. ჩვენ კონტრაქტები გვაკავშირებს საერთაშორისო პარტნიორებთან, ასევე ვალდებულებები გვაქვს უეფასთან და ფიფასთან“, – განაცხადა გრავინამ.

2020 წლის მარტში, წინა წლის შესაბამის პერიოდთან შედარებით, რეალური მშპ-ს ზრდის ტემპი გარკვეულწილად შენელდა და სახეზე გვაქვს საქართველოს ეკონომიკის 2.7 პროცენტიანი შემცირება, – ამის შესახებ საქსტატის აღმასრულებელმა დირექტორმა, გოგიტა თოდრაძემ ონლაინბრიფინგზე განაცხადა.

შესაბამისად, მისი თქმით, პირველი კვარტლის საშუალო რეალური ზრდა 1.5 პროცენტია.

„2020 წლის მარტში, შემცირების ტენდენცია გამოვლინდა თითქმის ყველა სექტორში მშენებლობის, ინფორმაცია და კომუნიკაციის სექტორების გარდა. განსაკუთრებით აღსანიშნავია დღგ-ს გადამხდელ საწარმოთა ბრუნვის მოცულობის შემცირება სასტუმროებისა და რესტორნების, ტრანსპორტის, ხელოვნების, გართობისა და დასვენების, ვაჭრობის და დამამუშავებელი მრეწველობის დარგებში“, – განაცხადა საქსტატის აღმასრულებელმა დირექტორმა.

მისი თქმით, ექსპორტის მაჩვენებელი 2020 წლის მარტში შემცირებულია დაახლოებით 22 პროცენტით, ხოლო იმპორტის მოცულობა შემცირდა 13.4 პროცენტით.

„ქვეყანაში არსებულმა ვითარებამ გარკვეული გავლენა მოახდინა საწარმოთა რეგისტრაციის მაჩვენებელზე. აღნიშნული მიმართულებით შეიძლება ითქვას, რომ 2020 წლის მარტში რეგისტრირებული კომპანიების რაოდენობა 2426-ით განისაზღვრა და ეს მაჩვენებელი, წინა წლის შესაბამის პერიოდთან შედარებით შემცირებულია დაახლოებით 48 პროცენტით“, – განაცხადა გოგიტა თოდრაძემ.

მისივე ინფორმაციით, ეკონომიკური ზრდის წინასწარი შეფასებისას გამოყენებული დღგ-ს გადამხდელ საწარმოთა ბრუნვის მოცულობა 6.3 მლრდ ლარია და აღნიშნული მაჩვენებელი, წინა წლის შესაბამისი პერიოდის მაჩვენებელს, 0.7 პროცენტით აღემატება.

„როგორც მოგეხსენებათ, ახალი კორონავირუსის გავრცელების გამო ქვეყანაში შექმნილმა ვითარებამ არსებითი გავლენა მოახდინა ტურიზმის სექტორზე, მნიშვნელოვანი შემცირება გამოვლინდა სასტუმროებისა და რესტორნების სექტორში, რაც რასაკვირველია დაკავშირებული იყო საერთაშორისო ვიზიტორების ვიზიტების შემცირებასთან. აქვე აღსანიშნავია, რომ დაახლოებით 59 პროცენტით არის შემცირებული საერთაშორისო ვიზიტორების მიერ განხორციელებული ვიზიტების მაჩვენებელი.

გასათვალისწინებელია, რომ ქვეყანაში ახალი კორონავირუსის გავრცელების თავიდან აცილების მიზნით, 2020 წლის მარტის მეორე ნახევრიდან გამოცხადდა საგანგებო მდგომარობა, შეიზღუდა რეგულარული რეისები. ასევე აღსანიშნავია, რომ შეიზღუდა გარკვეული ტიპის ეკონომიკური საქმიანობა, მათ შორის სასტუმროებისა და რესტორნების საქმიანობა, რამაც, რასაკვირველია, ნეგატიური გავლენა მოახდინა ქვეყნის ეკონომიკური ზრდის მაჩვენებლზე“, – განაცხადა საქსტატის აღმასრულებელმა დირექტორმა ბრიფინგზე.

მისი განმარტებით, ტრანსპორტის სექტორში შემცირების ტენდენცია ძირითადად დაკავშირებული იყო სახმელეთო, საჰაერო და სამგზავრო ტრანსპორტის ფუნქციონირებასთან, ასევე მასთან დაკავშირებული მომსახურების მოცულობაც გარკვეულწილად შემცირებულია.

„კლების ტენდენცია შეინიშნებოდა ასევე ხელოვნების, გართობის და დასვენების სექტორში, რაც დაკავშირებული იყო ძირითადად აზარტულ და ფულზე თამაშებთან დაკავშირებული კომპანიების ბრუნვის მოცულობის შემცირებასთან. ვაჭრობის დარგში კლება ძირითადად განაპირობა ავტომობილებისა და ავტომობილების დეტალების ვაჭრობის მოცულობის შემცირებამ. აქვე აღსანიშნავია, რომ 38 პროცენტით შემცირდა მსუბუქი ავტომობილების რეექსპორტის მაჩვენებელი. შემცირებულია ასევე საბითუმო ვაჭრობა ბენზინით, დიზელით, გაზის სათბობით. საცალო ვაჭრობა შემცირდა ძვირფასეულობით, საყოფაცხოვრებო ტექნიკით, ავეჯით, ტანსაცმლითა და ფეხსაცმლით და რასაკვირველია, ამ ყველაფერზე გავლენა მოახდინა ასევე ტურისტების რაოდენობის კლებამ“, – განაცხადა საქსტატის ხელმძღვანელმა.

ასევე, როგორც მან განმარტა, დამამუშავებელი მრეწველობის სექტორში კლება ძირითადად დაკავშირებული იყო მეტალურგიულ მრეწველობასთან – თუჯის, ფოლადის და ფეროშენადნობების წარმოების მიმართულებასთან. ამასთან, დაახლოებით 57 პროცენტით არის შემცირებული ფერო სილიკონ-მანგანუმის ექსპორტის მაჩვენებელი.

„მშენებლობის სექტორში ზრდის ტენდენციები ძირითადად განაპირობა ინფრასტრუქტურული პროექტების მიმდინარეობამ – გზების, ავტობანების, ხიდებისა და სხვა საინჟინრო მოწყობილობების მიმართულებით. ზრდა დაფიქსირდა ასევე, სპეციალიზებული სამშენებლო სამუშაოების, როგორიც არის ელექტროტექნიკური და სამონტაჟო სამუშაოები. წყლის გაყვანილობის, გათბობისა და კონდიცირების სისტემების მონტაჟმა“, – განაცხადა თოდრაძემ.

მისივე ინფორმაციით, ინფორმაციებისა და ტექნოლოგიების სექტორში, ზრდა დაკავშირებული იყო საინფორმაციო და საკომუნიკაციო მომსახურებით დაკავებული კომპანიების ბრუნვის მოცულობის მომატებასთან, ციფრულ ტექნოლოგიებზე მოთხოვნის ზრდის პარალელურად.

გერმანიის ლაბორატორიებმა კორონავირუსზე ტესტირების მასშტაბები გაზარდეს და ახლა დღეში 141,815 „პისიარ“ (PCR) ტესტის ჩატარება შეუძლიათ, კვირაში კი დაახლოებით 860 000 ნიმუშის გამოკვლევა იქნება შესაძლებელი. ინფორმაციას „სიენენი“ რობერტ კოხის ინსტიტუტზე დაყრდნობით ავრცელებს.

გასული კვირის მონაცემებთან შედარებით, როდესაც გერმანიაში ერთი კვირის განმავლობაში 467,137 „პისიარ“ ტესტი ჩატარდა, ტესტირების მასშტაბები გაორმაგებულია.

გერმანიაში ბოლო 24 საათის განმავლობაში კორონავირუსის 1478 ახალი შემთხვევა გამოვლინდა, ხოლო ინფიცირების შედეგად 173 ადამიანი გარდაიცვალა. ქვეყანაში კორონავირუსის სულ 159,119 შემთხვევა ფიქსირდება, მათ შორის, 6,288 გარდაიცვალა.

აჭარაში კორონავირუსზე ტესტირება 900-ზე მეტმა მედიკოსმა გაიარა. ყველა ანალიზის პასუხი უარყოფითია.

„900-ზე მეტი მედიკოსი გამოვიკვლიეთ, არც ერთ მათგანს კორონავირუსი არ დაუდასტურდა. მიზნობრივი ჯგუფების გამოკვლევები გაგრძელდება“, – განაცხადა აჭარის ჯანდაცვის მინისტრის მოადგილემ, ნინო ნიჟარაძემ.

უკვე გამოიკვლიეს საბაჟო სამსახურის თანამშრომლები, კორონავირუსის შემთხვევა არც ამ უწყებაში დადასტურებულა.

​დღეის მდგომარეობით, რეგიონში კვლევა 3 565 პირს ჩაუტარდა.

მედიკოსების შემდეგ იწყება საკარანტინო ზონების პერსონალის მასობრივი გამოკვლევა.

აშშ-ის სახელმწიფო მდივნის, მაიკ პომპეოს განცხადებით, ირანმა ვენესუელაში თვითმფრინავებით უცნობი ტვირთი გაგზავნა.

მაიკ პომპეომ ქვეყნებს მოუწოდა, ირანულ ავიაკომპანია „მაჰან ეარს“ ფრენებზე უარი უთხრან, რადგან აღნიშნული ავიაკომპანია აშშ-ის სანქციების ქვეშაა.

„ბოლო დღეების განმავლობაში, მაჰან ეარის კუთვნილმა თვითმფრინავებმა მადუროს რეჟიმს დახმარება აღმოუჩინა. ეს არის იგივე ტერორისტული ავიაკომპანია, რომელსაც ირანი ახლო აღმოსავლეთში შეიარაღების გადასატანად და მებრძოლების გადასაყვანად იყენებდა. ფრენები უნდა შეწყდეს“, – განაცხადა აშშ-ის სახელმწიფო მდივანმა.

ვენესუელაში 2018 წელს ჩატარებული არჩევნები აშშ-მა და დასავლეთის არაერთმა ქვეყანამ გაყალბებულად მიიჩნია და მას შემდეგ მადუროს რეჟიმის წინააღმდეგ სანქციების კამპანიას და დიპლომატიურ ზომებს ატარებენ.

თბილისის ინფექციური საავადმყოფოს სამედიცინო დირექტორის, მარინა ეზუგბაიას განცხადებით, პიკური პერიოდი ქვეყანაში ვირუსის შიდა გავრცელების გამოცხადებიდან დაახლოებით 7-8 კვირის შემდეგ მიიჩნევა.

ეზუგბაიას თქმით, ახლა სწორედ ამ პერიოდს ვუახლოვდებით და კარგი იქნება, თუ ქვეყანა ინფიცირებულთა რიცხვის ზომიერი მატების შენარჩუნებას შეძლებს.

მარინა ეზუგბაია ფიქრობს, რომ დღეის მდგომარეობით, საქართველოში პიკური მონაცემები ცუდი არ არის.

„შიდა გავრცელების გამოცხადების დღიდან 7-8 კვირა არის ის, რაც პიკს აღწევს და თუ არ ვცდები, დაახლოებით ამ პერიოდში შევდივართ. აპრილის პირველ კვირას გამოცხადდა შიდა გავრცელება და თუ ასე შევინარჩუნებთ, არ იქნება ცუდი. თუ ეს ჩვენი პიკური მონაცემია, არ არის ცუდი. ასე თუ გაგრძელდება, შევინარჩუნებთ ზომიერ, კონტროლირებად მატებას და ეს მოგვცემს სიმშვიდის საშუალებას“, – განაცხადა მარინა ეზუგბაიამ.

შეგახსენებთ, საქართველოში ბოლო 24 საათში კორონავირუსის 22 ახალი შემთხვევა გამოვლინდა, დადასტურებული შემთხვევების საერთო რიცხვმა კი 539 შეადგინა. აქედან ქვეყნის მასშტაბით 178 პაციენტი გამოჯანმრთელდა.

სამეგრელო-ზემო სვანეთის სახელმწიფო რწმუნებულის ადმინისტრაციის ინფორმაციით, ანაკლია-განმუხურის საკარანტინო სივრცეში ამ დროისთვის 90 პირია.

რაც შეეხება თვითიზოლაციას, რეგიონში, ამ დროის მონაცემებით, 189 ადამიანია თვითიზოლაციაში. თვითიზოლაცია ვადის გასვლის გამო მოეხსნა 872 მოქალაქეს.

გუშინ რეგიონიდან გამოსაკვლევად გაიგზავნა 47 ნიმუში. მათგან 25 უარყოფითია. კიდევ 22 ნიმუშის პასუხი დღეს გახდება ცნობილი, რომელთაგან 17 მედიკოსია არის, ხუთი კი პაციენტი.

საქართველოს პრეზიდენტის 2020 წლის 21 მარტის დეკრეტითა და საქართველოს მთავრობის 2020 წლის 23 მარტის დადგენილებით გათვალისწინებული საგანგებო მდგომარეობის რეჟიმით დადგენილი მოთხოვნების, კერძოდ, საკომენდანტო საათის დროს გადაადგილების წესების დარღვევისათვის სამეგრელო-ზემო სვანეთის რეგიონში სამი პირი დააჯარიმეს.

აშშ-ის პრეზიდენტი დონალდ ტრამპი აცხადებს, რომ ჩინეთის მიერ „კოვიდ-19“-ზე რეაგირება არის მტკიცებულება, რომ პეკინში ყველაფერს იზამენ, რათა აშშ-ს პრეზიდენტად მეორედ აღარ აირჩიონ. ამის შესახებ დონალდ ტრამპმა საინფორმაციო სააგენტო „როიტერთან“ ინტერვიუში განაცხადა.

აშშ-ში საპრეზიდენტო არჩევნები 2020 წლის ნოემბერშია დაგეგმილი. დონალდ ტრამპის თქმით, მიუხედავად პანდემიისა, არჩევნების გადავადებაზე საუბარი ჯერ არ არის.

დონალდ ტრამპი ჩინეთს დაგვიანებულ რეაგირებაში ადანაშაულებს და აცხადებს, რომ პეკინს მსოფლიო უფრო ადრე უნდა გაეფრთხილებინა. როგორც აშშ-ის პრეზიდენტმა „როიტერთან“ ინტერვიუში აღნიშნა, ის ახლა პეკინის რეაგირებაზე საპასუხოდ რამდენიმე სხვადასხვა გეგმას განიხილავს. კითხვაზე, აპირებს თუ არა გამოიყენოს დამატებითი სანქციები, ტრამპს დეტალები არ დაუკონკრეტებია, თუმცა განაცხადა, რომ მას ბევრი რამის გაკეთება შეუძლია.

„ჩინეთი ყველაფერს გააკეთებს, რომ მე ეს არჩევნები წავაგო“, – განაცხადა დონალდ ტრამპმა. მისი თქმით, პეკინში ტრამპის დემოკრატი ოპონენტის, ჯო ბაიდენის გამარჯვება სურთ, რათა შედარებით შერბილდეს ჩინეთისთვის უკვე დაწესებული სანქციები.

თბილისის ზღვის ჰოსპიტალის კრიტიკული მედიცინის დეპარტამენტის ხელმძღვანელის, მარეხი ბექაიას განცხადებით, კლინიკაში ამჟამად 42 პაციენტი იმყოფება.

როგორც მარეხი ბექაიამ აღნიშნა, 24 პაციენტის კვლევა გუშინ ჩატარდა, 23-ს კორონავირუსი არ დაუდასტურდა, ერთი პაციენტის კვლევა კი გრძელდება.

„გუშინ, ლუგარის ლაბორატორიაში სულ გაგზავნილი იყო 70 კვლევა, აქედან 23 იყო კარანტინში მყოფი ჩვენი პირველი ცვლის თანამშრომლების კვლევა. ჩვენს 46 თანამშრომელს კვლევა ჩაუტარდა, საიდანაც სამის კვლევა ჯერ არ არის დასრულებული, დანარჩენი 43 თანამშრომლის კვლევა არის უარყოფითი“, – განაცხადა მარეხი ბექაიამ.

ახალი კორონავირუსით გამოწვეული კრიზისის ფონზე, ოჯახში და ქალთა მიმართ ძალადობის წინააღმდეგ სახელმწიფოს მხრიდან მკაცრი პოლიტიკის გატარება გრძელდება, – ინფორმაციას საქართველოს პრემიერ-მინისტრის პრესსამსახური ავრცელებს.

მათივე ცნობით, ადამიანის უფლებების საბჭოს გენდერული თანასწორობის უწყებათაშორისი კომისია, ადგილობრივ და საერთაშორისო პარტნიორებთან ერთად, ოჯახში ძალადობის წინააღმდეგ ცნობიერების ამაღლების კამპანიას განაგრძობს. შემუშავდა „კოვიდ-19“-ის კრიზისის დროს ოჯახში ძალადობის და ქალთა მიმართ ძალადობის საკომუნიკაციო სტრატეგიაც.

„კამპანიის მთავარი ამოცანაა, შესაბამის ადრესატებამდე ინფორმაციის მიტანა იმ სერვისებისა და დახმარების შესახებ, რასაც სახელმწიფო ძალადობაგამოვლილ ადამიანებს სთავაზობს; ასევე, ოჯახში და ქალთა მიმართ ძალადობის შეტყობინების ალტერნატიული გზების შეთავაზება და საზოგადოების ჩართვა კრიზისის დროს ძალადობის გამოვლენაში.

კამპანიის ფარგლებში საქართველოს მთავრობის გენდერული თანასწორობის, ქალთა მიმართ და ოჯახში ძალადობის უწყებათაშორისი კომისიისა და საქართველოს ეკონომიკისა და მდგრადი განვითარების სამინისტროს ტურიზმის ეროვნული ადმინისტრაციის თანამშრომლობით, საკარანტინო სასტუმროებში მთელი ქვეყნის მასშტაბით ვრცელდება ინფორმაცია, როგორც საკონსულტაციო და გადაუდებელი ცხელი ხაზების, ასევე თავშესაფრებისა და კრიზისული ცენტრების შესახებ“, – აღნიშნულია საქართველოს პრემიერ-მინისტრის პრესსამსახურის ინფორმაციაში.

მათივე ცნობით, საერთაშორისო პრაქტიკის თანახმად, კრიზისისას იმატებს ძალადობის რისკი. „შესაბამისად, მნიშვნელოვანია, ქვეყანაში დაბრუნებულ ყველა მოქალაქეს ჰქონდეს წვდომა ინფორმაციაზე სახელმწიფოში არსებული სერვისების შესახებ“, – აღნიშნულია ინფორმაციაში.

პრემიერ-მინისტრის პრესსამსახურის ცნობით, კამპანიის ფარგლებში, ინფორმაცია სახელმწიფოში არსებული სერვისებისა და ცხელი ხაზების შესახებ მომავალი კვირიდან მთელი ქვეყნის მასშტაბით სააფთიაქო ქსელებსა და მაღაზიებშიც განთავსდება. პარტნიორი ორგანიზაციების დახმარებით, საკომუნიკაციო კამპანია ითარგმნება ეთნიკური უმცირესობების ენებზეც.

ცნობილმა ბრიტანულმა პორტალმა FourFourTwo-მ შეადგინა ფეხბურთის ისტორიაში 100 საუკეთესო მწვრთნელის რეიტინგი.

სიის სათავეში მოექცა „მანჩესტერ იუნაიტედის“ ყოფილი დამრიგებელი სერ ალექს ფერგიუსონი.

ტოპ-ათეულში მხოლოდ ერთი მოქმედი მწვრთნელი – „მანჩესტერ სიტის“ დამრიგებელი პეპ გვარდიოლა მოხვდა.

საინტერესო რეიტინგის ტოპ10 ასე გამოიყურება:

1. ალექს ფერგიუსონი (აბერდინი, შოტლანდიის ნაკრები, მანჩესტერ იუნაიტედი)

2. რინუს მიხელსი (აიაქსი, ბარსელონა, ნიდერლანდების ნაკრები, კიოლნი, ლევერკუზენი)

3. იოჰან კრუიფი (აიაქსი, ბარსელონა)

4. ბილ შენკლი (ლივერპული)

5. პეპ გვარდიოლა (ბარსელონა, ბაიერნი, მანჩესტერ სიტი)

6. არიგო საკი (პარმა, მილანი, იტალიის ნაკრები, ატლეტიკო)

7. მეტ ბასბი (მანჩესტერ იუნაიტედი, შოტლანდიის ნაკრები)

8. ელენიო ერერა (ატლეტიკო, სევილია, ბარსელონა, ესპანეთის ნაკრები, ინტერი, იტალიის ნაკრები, რომა)

9. ერნსტ ჰაპელი (დენ ჰააგი, ფეიენოორდი, სევილია, ბრიუგე, ნიდერლანდების ნაკრები, სტანდარდი, ჰამბურგი, ავსტრიის ნაკრები)